СӨ үөрэҕин уонна номуукатын министиэристибэтэ

Н.Е. Мординов - Амма Аччыгыйа аатынан

Харбалаахтааҕы үөрэхтээһин холбоһуга, Таатта улууһа

**Айар тыл аҕата А.Е.Кулаковскай – Өксөкүлээх Өлөксөй олоҕун, научнай үлэтин, айымньыларын үөрэтиигэ учуутал санаата**

Харбалаахтааҕы үөрэхтээһин холбоһугун

саха тылыгар уонна литэрэтиирэтигэручуутала

 Кривошапкина Валентина Семеновна үлэтэ

2022с.

Саха Республикатын бастакы президенэ М.Е.Николаев “Өксөкүлээх баараҕай нэһилиэстибэтэ норуокка киэҥник тиэрдиллиэҕэ, ону үөрэтэр-чинчийэр үлэ өссө кэҥиэҕэ. Оччоҕо кини норуотугар өҥөтө өссө үрдээн көстүөх, өссө дириҥээн арыллыах этэ!” -диэн эппитэ.

Билиҥҥи рынок үйэтигэр норуот тыынынан тыыннаныы, норуотум туһа диэн дууһаны биэрэн туран үлэлээһин сэдэхсийбит кэмигэр улуу бөлүһүөк олоҕун, үлэтин үтүө холобуругар уһуйан, алгыстаах айымньыларын сырдык сыдьаайдарынан угуттаан үүнэр көлүөнэни дириҥ толкуйдаах, киэҥ көҕүстээх гына иитии биһиги саха тылын учууталларын үрдүк аналбыт, ытык иэспит буолар дии саныыбын.

Итинтэн сиэттэрэн улуу бөлүһүөк өйүн-санаатын оҕоҕо тиэрдэргэ ханнык суолу тутуһуохха сөбүй?

 **Бастатан туран,** төрөөбүт киэҥ дуолбутун, аар тайҕабытын, кини барҕа баайын, кэрэ көстүүтүн ылынарга төрөөбүт төрүт тыл, төрүт буор өйдөбүлүн ытык киһибит кэрэ кэрэмэс тылынан оҕоҕо итэҕэтиилээхтик тиэрдиэхтээхпит. Киһи айылҕа оҕото буоларын, айылҕа сокуоннарын тутуһарын кыра эрдэҕиттэн өйдүү үөрэнэрин айымньылар нөҥүө ситиһиэхтээхпит.

**Иккиһинэн,** саха норуотун кутун-сүрүн билэргэ, өйдүү сатыырга, кини кыаҕын, күүһүн туһунан толкуйдуурун, ырыҥалыырын Өксөкүлээх Өлөксөй олоҕун үөрэтэн, айымньыларын чинчийтэрэн оҕону сайыннарыахтаахпыт.

**Үсүһүнэн,** үтүөнү-мөкүнү араара үөрэнии – бу олох муудараһа. Олох муудараһын баһылаабыт киһи олоҕор ситиһиилээх буолар. Бу муудараһы такайарга сүрүн тирэх айар тыл аҕатын алгыстаах айымньылара буолаллар.

**Төрдүһүнэн,** сайдыы, үөрэх суолтатын сыаналыыр, инникигэ дьулуурдаах ыччаты иитиигэ үгүс айымньылара сүбэ-соргу буолаллар.

**Бэсиһинэн,** эр киһи олоххо аналын толору өйдүүргэ, үөрэтэргэ үгүс айымньылара сирдиир ис хоһоонноохтор. Төрүт дьарыгынан: булдунан, сүөһү-сылгы көрүүтүнэн, сири оҥоруунан, хаһаайыстыбаны тэрийиинэн эр киһи эппиэтинэстээхтик сыһыаннаһан, олохтоохтук оҥостон ылсара кини ытык иэһэ буоларын хас биирдии уол оҕо өйдүүрүн, сүрэҕинэн ылынарын Кулаковскай айымньыларын нөҥүө тиэрдиэххэ сөп.

**Алтыһынан,** дьахтар олоххо аналын туһунан кини айымньылара киэҥ өйдөбүлү үөскэтэллэр. Билиҥҥи кыыс оҕону тас дьүһүнүттэн саҕалаан майгытыгар-сигилитигэр тиийэ, хаһаайка быһыытынан иитиигэ айымньылара үгүһү толкуйдаталлар, үөрэтэллэр.

**Сэттиһинэн,** инники этиллибитин курдук, бар дьонум туһугар олоруом, үлэлиэм диэн өйдөбүлү (патриотическай өйү-санааны) кини олоҕун холобуругар, айымньыларыгар тирэнэн иҥэриэххэ сөп.

Реас Кулаковскай “Аҕам олоҕо” кинигэтин саастарынан көрөн сэттис кылаастан саҕалаан хрестоматияҕа оскуоланы бүтэриэххэ диэри киллэрэн үөрэтиэххэ, ырыттарыахха, чинчийтэриэххэ. Олоҕун кэпсээнин хас биирдии дьиэ кэргэн оҕотугар холобур оҥорон тиэрдэрин ситиһэр сыалтан республика таһымнаах төрөппүттэр конференцияларын тэрийэн, санаа атастаһыытын, умсугуйууну, киэн туттууну үөскэтэр өйү-санааны тэнитиэххэ сөп.

“Саха интеллигенциятыгар сурук” үлэтин сахалыы тылынан оҕоҕо сөптөөх гына бэчээттээн, туһунан пособие быһыытынан таһааран, онус-уон биирис кылаастарга экономика уруоктарыгар учебник сорҕото оҥостон үөрэтиэххэ, билиһиннэриэххэ наада. Билиҥҥи тыа сирин сайдыытын кытта тэҥнээн көрөн сайыннарар, дириҥэтэр толкуйдарын сааһылыырга туһаныахха сөп.

Сорох оскуолалар иитэр-үөрэтэр үлэлэрин маннык хайысхалаах ылсан үлэлии-хамсыы олороллорун биһириэххэ, республика иһигэр тэнитэр кэм кэллэ.

**Сүрүн улахан баҕабынан** Өксөкүлээх Өлөксөй улахан баай тылын билиҥҥи саха киһитин тылын баай, этигэн оҥорорго туһаныы буолар.

Биһиги А.Е. Кулаковскайы саха омук улуу сырдатааччыта, бөлүһүөгэ диэн сүгүрүйэ, махтана ааттыыбыт. Кини дириҥ ис хоһоонноох, киэҥ эҥсиилээх поэзията, айымньытын уус-уран ураты чочуонай киэбэ-таһаата хомуһуннаах, түгэхтээх, дьикти баай, этигэн тыла – бу барыта кини сүдү поэт, улуу сырдатааччы, бөдөҥ учуонай-филолог буоларын чаҕылхайдык туоһулуур. Өксөкүлээх Өлөксөй бу үс сүүнэ өрүтэ поэзиятыгар биир ньыгыл буола түмүллэр.

Билиҥҥи саха тыла былыргы биһиги өбүгэлэрбит, оннооҕор эһэлэрбит-эбэлэрбит да тылларынан көстө-биллэ уларыйда. Оттон Өксөкүлээх Өлөксөй ырыата-хоһооно бүүс бүтүннүү ол биһиги билигин тэйбит, улаханнык умна быһыытыйбыт тылбытынан, ол тыл саамай үтүө, этигэн өттүн ордук чорботон, ону өссө тупсаран-нарылаан айыллыбыт үрдүк поэзия буолар. Бу үрдүк поэзияны туһанан саха тыла сайдарын туһугар олоҥхо тылын кытта сэргэ тутан, үөрэтиллэр программаҕа киллэрэн, дириҥ ис хоһоонноох үлэ ыытыллара кэм ирдэбилэ буолла. Ол курдук, онус-уон биирис кылаастарга саха тылын чааһын эбэн туран, анал куурус быһыытынан, Өксөкүлээх айымньыларын тылын-өһүн ырытан айар үлэҕэ туһанары ирдээн туран үөрэтэн, ийэ тыл илгэлээх сүмэтигэр уһуйар үлэни сүрүннүөххэ сөп. Онно сүрүн тирэҕинэн тыл үөрэхтээҕэ, академик П.А. Слепцов “Өксөкүлээх Өлөксөй поэзиятын тылын уратытын туһунан” үлэтэ буолуон сөп.

Бу үлэ Л.Р. Кулаковская «Өксөкүлээх Өлөксөй. Ырыа-хоһоон» кинигэ бастакы томугар 68 сирэйиттэн саҕалаан баар.

Өксөкүлээх Өлөксөй айымньыларын тылын-өһүн оскуола оҕотугар сөп түбэһиннэрэн маннык хайысхаларынан ырыттарыахха сөп:

1. Айымньы суруллубут формата (манна көҥүл хоһоон норуот ырыатын биир ураты көрүҥэ буоларын итэҕэтиэххэ).

Эргэрбит уонна киирии тыллары булларыы;

Өс хоһооннорун, сомоҕо домохтору чинчийтэрэн булларыы;

1. Тыл баайын ураты көстүүлэригэр араас сорудахтаах эрчиллиилэри толкуйдаан оҥорторуу:
2. Уус-уран быһаарыылар (кубулуйбат эпитеттэр).
3. Тэҥнэбиллэр;
4. Ханалытан этиилэр;
5. Омуннаан этиилэр;
6. Төхтүрүйэн этиилэр;

Өксөкүлээх Өлөксөй поэзиятыгар олоҥхоҕо курдук уп-уһун уустук этиилэр, периодтар бааллар. Холобур, «Кэччэгэй баайга» 37 остуруокалаах период баар, «Өрүс бэлэхтэригэр» - 48, «Төрүү илигиттэн түҥнэри төлкөлөппүт» - 30 (20-чэ остуруокалаах периодтар бааллар), «Эр аһыыта» - 31, «Арыгы» - 40, «Ойуун түүлэ» - 35 (поэмаҕа 20-чэ остуруокалаах период элбэх), «Өй сүрэх икки мөккүөрэ» - 63! Маннык периодка кэккэлэтии ньымата туттуллар эрээри, ол ураты уустук көстүү буолар. Периодтарга остуруокалар үксүгэр атылыы грамматическай куормалаах туохтуурдарынан бүтээччилэр. Оннук туохтуурдар айымньы сүрүн идиэйэтин, ис хоһоонун да сүгэр сүрүн тыллар буолаллар. Период туохтуурдарга санаа, өйдөбүл дэгэтин, толбонун мындырдык араҥалаан биэрэр олус чаҕылхай, этигэн, баай, уһун субурҕа атылыы эбэтэр алтыһар суолталаах синонимнар кэккэлэригэр холбоһоллор.

 Өксөкүлээх Өлөксөй поэзиятыгар араас тыллары өйдөбүллэринэн чугаһатан, суолталарын күүһүрдэн, олус этигэн оҥорон туттуу –

кини поэзиятын биир күүстээх уратыта буолар.

1. Тыыннааҕымсытан хоһуйуу;
2. Ымпыктаан хоһуйуу;
3. Дорҕоону дьүөрэлээн хоһуйуу (аллитерация).

Түмүктээн эттэххэ, Өксөкүлээх Өлөксөй ырыатын-хоһоонун тыла бу бэрт уустук көстүү: үрдүк иэйиилээх дьүһүннүүр-ойуулуур ураты күүстээх, итэҕэл, мифология ис хоһоонун сөҥөрдөн илдьэ сылдьар. Онон бу үлэни дириҥник хорутан ылыстахха, саха тылын сайдыытын билиҥҥи кэмҥэ өрүһүлтэтэ буолуо этэ дии саныыбын.

1. **Өксөкүлээх Өлөксөй** научнай үлэтин чинчийэр үлэни онус-уон биирис кылаастарга элективнэй куурус быһыытынан тэрийиэххэ сөп, маны география, история, нуучча тылын предметтэрин учууталлара сүрүннүөхтэрин сөп.

Түмүгэр, Таатта улууһугар «Байанай алгыһа» суруллубут Учайыгар баар лааҕыр базатыгар олоҕуран, Өксөкүлээх Өлөксөй тылын-өһүн чинчийэр сайыҥҥы лааҕыры саха салаатын устудьуоннарын кытта үөрэнээччилэргэ анаан тэрийиэххэ, бу үлэни республика таһымыгар үбүлэтэн, саҕалыыр кэм кэллэ дии саныыбын.

Туһаныллыбыт литература

1. А.Е. Кулаковский. «Научные труды», Якутск. 1979.
2. Л.Р. Кулаковская «Ырыа-хоһоон», Новосибирск «Наука», 2009.
3. Л.Р. Кулаковская, П.В. Максимова, Г.Г. Филиппов «Өксөкүлээх Өлөксөй: сүүрбэ биирис үйэ саҕаланыыта», Дьокуускай. 2002.

Саха республикатын үөрэҕин министерствота

Таатта улууһун үөрэҕириитин салаата

Н.Е. Мординов – Амма Аччыгыйын аатынан Харбалаах оскуолата

Айар тыл аҕата А. Е. Кулаковскай – Өксөкүлээх Өлөксөй олоҕун, научнай үлэтин айымньыларын үөрэтиигэ учуутал санаалара

Кривошапкина Валентина Семеновна,

Харбалаах уопсай орто үөрэхтээһин оскуолатын

саха тылыгар уонна литературатыгар учуутала

2012 с.